Anne Grete Holmsgaard (SF), 2003-11-13:
SF lægger stor vægt på, at der kommer både større åbenhed og også større involvering i vores behandling af EU-sagerne her
For at få både den større åbenhed og den større involvering af Folketingets medlemmer generelt mener vi, det helt afgørende er at få lagt sagerne ud i fagudvalgene.
Det er jo rigtigt, at sagerne i dag går igennem fagudvalgene, men de går igennem fagudvalgene til en orientering, og de fleste fagudvalg og de fleste medlemmer af fagudvalgene oplever det på en måde, hvor det er os, som sidder i Europaudvalget, der alligevel træffer beslutningerne, fordi vi giver mandatet.
Der er nogle udvalg, der involverer sig meget, bl.a. Miljøudvalget.
Men for at få den åbenhed er det fuldstændig afgørende, at det bliver hovedreglen, at det er fagudvalgene, der behandler sagerne og gør det på et meget tidligt tidspunkt.
Det er faktisk en af de vigtigste ting, for at vi kan få større åbenhed om sagerne.
Det er også vigtigt, for at man kan få større presseinteresse for de mange forskellige EU-sager, der kører gennem Folketinget, for det er jo helt klart, at et vigtigt element i kommunikationen med befolkningen jo er den kommunikation, der foregår via pressen.
Tidlig involvering er et led i det her.
I Enhedslistens forslag peges der også på tidlig involvering og senest 3 måneder efter fremsættelsen.
Der er vel to etaper i denne her tidlige involvering.
Den ene etape, hvis ellers vi bliver omfattet af en kommende EU-forfatningstraktat, er den, der handler om, at vi her i Folketinget skal tage stilling til, om det er et forslag, der efter vores mening krænker nærhedsprincippet. Det skal jo ske inden for 6 uger.
Så der skal handles hurtigt, og der skal handles sammen med andre parlamenter, hvis man skal have mulighed for at give et gult eller lysegult kort, eller hvad det nu er, videre til EU.
Den anden er så den, hvor sagen enten skal herned i
, og der er det selvfølgelig vigtigt, at vi får opdyrket ikke bare, hvad kan man sige, nogle regler, men en kultur, hvor det bliver almindeligt, at folk kommer i deputationer, at der bliver stillet spørgsmål, at der bliver givet svar på dem, at det kommer til at ligge på Folketingets hjemmeside, sådan at man får almindelig offentlig indsigt i det.
Det er selvfølgelig meget vigtigt. Det første punkt i Enhedslisten forslag går på, at referaterne skal gøres offentlige, ligesom man har det i den svenske Riksdag.
Jeg ser lidt blandet på det.
Det er ikke, fordi jeg er imod, at referaterne bliver offentlige efter de 14 dage, men jeg er måske ikke sikker på, at det er der, man får den største værdi i form af åbenhed.
Jeg tror faktisk, det er de andre ting, jeg pegede på først, som er helt afgørende for, at vi kan få en større åbenhed.
For mig er det fint, at referaterne bliver åbne efter 14 dage og med de restriktioner, der ligger i, at man kan strege der, hvor der er en forhandlingsposition, som bør holdes fortrolig, men det er klart, at det også indebærer, at vi skal have en diskussion af, hvad det så er for en type referater, vi skal lave.
Men som sagt tror jeg ikke, det er det, der rigtig løfter.
Andet punkt i forslaget går på, at den del af Europaudvalgets møder, der er parallelle til åbenheden i ministerrådsmøderne, skal være åben.
Både ja og nej.
Jeg synes, vi har diskuteret meget frem og tilbage, hvordan vi får lavet et ordentligt flow.
Det, vi ønsker, er jo en ægte og reel åbenhed, hvor folk har mulighed for at kigge med, og ikke en åbenhed, der bliver så besværlig, at det i virkeligheden er få, der har adgang til at benytte den.
Det har noget at gøre med den måde, hele Europaudvalgets arbejde er tilrettelagt på: Først kommer den ene minister, så går han ud, så kommer den næste, så går hun ud osv.
Det er faktisk et temmelig besværligt mønster.
Vi har også diskuteret, om ikke vi skulle have den samme ordning, som vi har med DK4 her fra Folketingssalen, sådan at langt flere kunne følge med, hvilket jo er bedre, end at man sidder stablet op på rækkerne bagved og rundtom og skal prøve at få plads mellem embedsmændene.
Summa summarum synes vi, det er fantastisk vigtigt, at der kommer maksimal åbenhed, og at der kommer maksimal involvering, og vi synes faktisk, at vi i underudvalgets arbejde er kommet et godt skridt videre.
Vi er selvfølgelig blevet dem, der også presser på, for at vi får et færdigt resultat, som kan forelægges Præsidiet, som jeg forstår på formanden har lyttet meget aktivt her under debatten, og som vi forventer stor velvillighed fra.